CELEX: 32012R0135
Language: lv
Date: 2012-02-16 00:00:00
Title: Komisijas Regula (ES) Nr. 135/2012 ( 2012. gada 16. februāris ), ar ko groza Eiropas Parlamenta un Padomes Regulu (EK) Nr. 1013/2006 par atkritumu sūtījumiem, lai tās IIIB pielikumā iekļautu dažus neklasificētus atkritumus  Dokuments attiecas uz EEZ

17.2.2012   
            
            
               LV
            
            
               Eiropas Savienības Oficiālais Vēstnesis
            
            
               L 46/30
            
         KOMISIJAS REGULA (ES) Nr. 135/2012
   (2012. gada 16. februāris),
   ar ko groza Eiropas Parlamenta un Padomes Regulu (EK) Nr. 1013/2006 par atkritumu sūtījumiem, lai tās IIIB pielikumā iekļautu dažus neklasificētus atkritumus
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 14. jūnija Regulu (EK) Nr. 1013/2006 par atkritumu sūtījumiem (1) un jo īpaši tās 58. panta 1. punkta b) apakšpunktu,
   tā kā:
   
               (1)
            
            
               Īrija, Luksemburga, Nīderlande, Austrija un Somija Komisijai iesniegušas pieprasījumu apsvērt vairāku neklasificētu atkritumu iekļaušanu Regulas (EK) Nr. 1013/2006 IIIB pielikumā.
            
         
               (2)
            
            
               Komisija saņēmusi komentārus no Bulgārijas, Čehijas, Vācijas, Francijas, Ungārijas, Nīderlandes, Austrijas, Polijas, Somijas un Zviedrijas par to pieprasījumu pieņemamību, kuros prasīts pievienot zaļajam sarakstam vairākus atkritumu veidus, lai tos iekļautu Regulas (EK) Nr. 1013/2006 IIIB pielikumā.
            
         
               (3)
            
            
               Ņemot vērā šos komentārus, Komisija ieteica Īrijai, Nīderlandei un Somijai iesniegt 1989. gada 22. marta Bāzeles Konvencijas par kontroli pār kaitīgo atkritumu robežšķērsojošo transportēšanu un to aizvākšanu (2) (turpmāk “Bāzeles konvencija”) sekretariātam pieteikumus par jaunu pozīciju iekļaušanu Bāzeles konvencijas IX pielikumā saskaņā ar Bāzeles konvencijas Līgumslēdzēju pušu konferences astotās sanāksmes (COP 8) Lēmuma VIII/15 attiecībā uz Bāzeles konvencijas VIII un IX pielikuma atkritumu saraksta pārskatīšanas vai pielāgošanas procedūras izmaiņām.
            
         
               (4)
            
            
               Somija, Nīderlande un Īrija attiecīgi 2011. gada 14. janvārī, 2011. gada 25. janvārī un 2011. gada 1. februārī iesniedza Bāzeles konvencijas sekretariātam pieteikumus par jaunu pozīciju iekļaušanu Bāzeles konvencijas IX pielikumā. Kamēr nav pieņemts lēmums par neklasificētu atkritumu pozīciju iekļaušanu attiecīgajos pielikumos Bāzeles konvencijai vai ESAO Padomes Lēmumam C(2001)107/Final attiecībā uz Lēmumu C(92)39/Final par reģenerācijai paredzēto atkritumu pārrobežu pārvadāšanas kontroli, šīs pozīcijas provizoriski var pievienot Regulas (EK) Nr. 1013/2006 IIIB pielikumam.
            
         
               (5)
            
            
               Tāpēc attiecīgi būtu jāgroza Regula (EK) Nr. 1013/2006.
            
         
               (6)
            
            
               Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota atbilstoši Eiropas Parlamenta un Padomes Direktīvas 2008/98/EK (3) 39. pantam,
            
         IR PIEŅĒMUSI ŠO REGULU.
   1. pants
   Regulas (EK) Nr. 1013/2006 IIIB pielikumu aizstāj ar šīs regulas pielikuma tekstu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 16. februārī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 190, 12.7.2006., 1. lpp.
   
      (2)  OV L 39, 16.2.1993., 3. lpp.
   
      (3)  OV L 312, 22.11.2008., 3. lpp.
   
      PIELIKUMS
      
         
            “IIIB PIELIKUMS
            
               PAPILDU ZAĻĀ SARAKSTA ATKRITUMI, KAS GAIDA IEKĻAUŠANU ATTIECĪGAJOS BĀZELES KONVENCIJAS VAI ESAO LĒMUMA PIELIKUMOS, KĀ MINĒTS 58. PANTA 1. PUNKTA b) APAKŠPUNKTĀ
            
            
                        1.
                     
                     
                        Neatkarīgi no tā, vai atkritumi ir iekļauti šajā sarakstā, uz tiem nevar attiecināt vispārīgas informācijas prasības, kas noteiktas 18. pantā, ja šie atkritumi ir piesārņoti ar citiem materiāliem tādā mērā, ka tas:
                        
                                    a)
                                 
                                 
                                    pietiekami palielina ar šiem atkritumiem saistītos riskus, lai uz tiem būtu lietderīgi attiecināt iepriekšējas rakstiskas paziņošanas un piekrišanas procedūru, ņemot vērā bīstamības raksturlielumus, kas uzskaitīti Eiropas Parlamenta un Padomes Direktīvas 2008/98/EK (1) III pielikumā; vai
                                 
                              
                                    b)
                                 
                                 
                                    nepieļauj atkritumu reģenerāciju videi drošā veidā.
                                 
                              
                  
                        2.
                     
                     
                        Šajā pielikumā ir iekļauti šādi atkritumi:
                        
                                    BEU01
                                 
                                 
                                    Ar spiedienjutīgu līmi pārklātu etiķešu lamināta atkritumi, kas satur šo etiķešu materiāla ražošanā izmantotās izejvielas un kas nav iekļauti Bāzeles konvencijas B3020. pozīcijā
                                 
                              
                                    BEU02
                                 
                                 
                                    Izlietota šķidruma iepakojuma priekšapstrādē neatdalāma plastmasas frakcija
                                 
                              
                                    BEU03
                                 
                                 
                                    Izlietota šķidruma iepakojuma priekšapstrādē neatdalāma plastmasas un alumīnija frakcija
                                 
                              
                                    BEU04
                                 
                                 
                                    Kompozīts iepakojums, kas sastāv lielākoties no papīra un nedaudz plastmasas, nesatur atlikumus un nav iekļauts Bāzeles konvencijas B3020. pozīcijā
                                 
                              
                                    BEU05
                                 
                                 
                                    Tīri bioloģiski noārdāmi lauksaimniecības, dārzkopības un mežsaimniecības, kā arī dārzu, parku un kapsētu atkritumi
                                 
                              
                  
                        3.
                     
                     
                        Šajā pielikumā uzskaitīto atkritumu sūtījumi neskar Padomes Direktīvas 2000/29/EK (2) noteikumus, tostarp saskaņā ar tās 16. panta 3. punktu pieņemtos pasākumus.
                     
                  
      
      
         (1)  OV L 312, 22.11.2008., 3. lpp.
      
         (2)  OV L 169, 10.7.2000., 1. lpp.”